ကျော်ကျော်စိုး

ဦးကျော်ကျော်စိုး (၄ ဩဂုတ် ၁၉၆၂ မွေးဖွား)သည် အငြိမ်းစား ဗိုလ်မှူးချုပ် တစ်ဦးဖြစ်ပြီး၊ရန်ကုန်တိုင်းဒေသကြီးအစိုးရအဖွဲ့ လမ်းပန်းဆက်သွယ်ရေးဝန်ကြီးဖြစ်သည်။သူသည် တပ်မတော်သား အမျိုးသားလွှတ်တော်ကိုယ်စားလှယ် အဖြစ် လွှတ်တော်သက်တမ်း ၂ကြိမ်အထိ ဆက်တိုက်တာဝန်ထမ်းဆောင်ခဲ့သူ ဖြစ်သည်။ယင်းမတိုင်မီက ဒုစစ်တိုင်းမှူး၊တပ်မမှူး တာဝန်များ ထမ်းဆောင်ခဲ့သည်။
 ငယ်ဘဝနှင့်ပညာရေး 
မကွေးတိုင်းဒေသကြီး၊စကုမြို့ တွင် မွေးဖွားခဲ့သည်။ချင်း၊ရခိုင်၊ယောနယ်စပ် ငဖဲမြို့ တွင် ကြီးပြင်းခဲ့သည်။ငယ်စဥ်ဘဝအား ပညာရေးတစ်ဖက်တစ်လမ်းဖြင့်၊ မိဘများနှင့်အတူ တောင်ယာလုပ်ငန်း၊မုဆိုး၊တံငါလုပ်ငန်းများလုပ်ကိုင်ခြင်းဖြင့် ဖြတ်သန်းခဲ့သည်။

၁၉၈၀ပြည့်နှစ် တွင် ဆယ်တန်းအောင်မြင်ခဲ့သည်။တပ်မတော်သို့ ဝင်ကာ၊ ယင်းနောက် တပ်မတော်(ကြည်း)၊O.T.C အမှတ်စဥ် (၁၀)သို့ တက်ရောက်ခဲ့သည်။

တပ်မတော်တွင် တာဝန်ထမ်းဆောင်ရင်း စိတ်ပညာအထူးပြုဖြင့် ဝိဇ္ဇာဘွဲ့ ကို အဝေးသင်ဖြင့် ရရှိခဲ့သည်။

သူသည် နိုင်ငံတော်ကာကွယ်ရေးတက္ကသိုလ်ကျောင်းဆင်း တစ်ဦးဖြစ်ပြီး၊ထိုမှ  မဟာဝိဇ္ဇာဘွဲ့(ကာကွယ်ရေးပညာ)ကို ရရှိထားသူလည်း ဖြစ်သည်။

 စစ်မှုထမ်းခြင်း 
သူသည် ၁၉၈၀ပြည့်နှစ်၊ဆယ်တန်းအောင်ပြီးကတည်းက တပ်မတော်ထဲ ဝင်ရောက်ပြီး၊ကြည်း - ၁၈၁၃၅ ဖြင့် စစ်မှုထမ်းခဲ့သူဖြစ်သည်။

သူသည် နှစ် ၃၀ကြာ စစ်မှုထမ်းပြီးနောက် ၂၀၁၀ပြည့်နှစ်၊အောက်တိုဘာ၉ရက်တွင်  အမှတ်(၄၄)ခြေမြန်တပ်မဌာနချုပ် ၏ တပ်မမှူး ဖြစ်လာသည်။ထိုတာဝန်ကို ၂၀၁၁ခုနှစ် မေလ ၆ ရက်နေ့အထိ ထမ်းဆောင်ခဲ့သည်။ထို့နောက် ရခိုင်ပြည်နယ်၊ဘူးသီးတောင်အခြေစိုက်  အမှတ်(၁၅)စစ်ဆင်ရေးကွပ်ကဲမှုဌာနချုပ် ၏ တပ်မမှူး၊ယင်းမှတဆင့် လားရှိုးမြို့အခြေစိုက် အရှေ့မြောက်တိုင်းစစ်ဌာနချုပ်၊ဒုတိယတိုင်းမှူး တာဝန်များထမ်းဆောင်ခဲ့သည်။

 တပ်မတော်သား လွှတ်တော်ကိုယ်စားလှယ်ဘဝ 
ဗိုလ်မှူးချုပ်ကျော်ကျော်မိုးသည် ၂၀၁၅ ခုနှစ်၊ဩဂုတ် ၂၃ ရက် တွင် တပ်မတော်သားအမျိုးသားလွှတ်တော်ကိုယ်စားလှယ်အဖြစ် ဗိုလ်မှူးချုပ် အောင်ကျော် နေရာသို့ အစားထိုးခန့်အပ်ခြင်းဖြင့် ကြေညာခံရသည်။  

သူသည် အရှေ့မြောက်တိုင်းစစ်ဌာနချုပ် ၏ ဒုတိယတိုင်းမှူး အဖြစ်မှ တပ်မတော်သားအမျိုးသားလွှတ်တော်ကိုယ်စားလှယ်အဖြစ်သို့ ပြောင်းရွှေ့ခြင်းဖြင့် လွှတ်တော်နိုင်ငံရေးဘဝကို စတင်ခဲ့ခြင်းဖြစ်သည်။

ဗိုလ်မှူးချုပ်အဆင့်  (၅)ဦးထက်မနည်းဝန်းကျင်သာရှိသည့် တပ်မတော်သားအမျိုးသားလွှတ်တော်ကိုယ်စားလှယ်တစ်ဦးအနေဖြင့် အမျိုးသားလွှတ်တော်၊ဥပဒေကြမ်းကော်မတီ၊တိုင်းရင်းသားရေးရာကော်မတီနှင့်ပြည်သူ့ငွေစာရင်းစိစစ်ရေးကော်မတီ တို့တွင် ပါဝင်ခဲ့သည်။

ထို့နောက် ဒုတိယအကြိမ်မြောက် အမျိုးသားလွှတ်တော်သက်တမ်းတွင် ဆက်၍တာဝန် ထမ်းဆောင်ခဲ့သည့်အပြင်၊၂၀၂၀ပြည့်နှစ် ဒီဇင်ဘာ ၃၀ တွင်လည်း တတိယအကြိမ်မြောက် အမျိုးသားလွှတ်တော်သက်တမ်းအတွက် တပ်မတော်သား အမျိုးသားလွှတ်တော်ကိုယ်စားလှယ်တစ်ဦးအဖြစ် ပြည်ထောင်စုရွေးကောက်ပွဲကော်မရှင် ဥက္ကဋ္ဌ ဦးလှသိန်းက ကြေညာခဲ့သည်။ 

သို့သော်လည်း ၂၀၂၀ပြည့်နှစ်၊ အထွေထွေရွေးကောက်ပွဲ မဲရလဒ်များ ဖျက်သိမ်းခံခဲ့ရ၍ ၎င်း၏ တပ်မတော်သား လွှတ်တော်ကိုယ်စားလှယ်တာဝန်သည် မထမ်းဆောင်လိုက်ရဘဲ အဆုံးသတ်သွားခဲ့သည်။သူသည် စစ်ဘက်ဆိုင်ရာတာဝန်များကိုမူ ဆက်လက်ထမ်းဆောင်ရသည်။၂၀၂၃ ခုနှစ်၊ ရခိုင်ပြည်နယ်သို့ မိုခါမုန်တိုင်းဝင်ရောက်ခံရပြီးနောက် ပြန်လည်ထူထောင်ရေးလုပ်ငန်းများဆောင်ရွက်ကြစဥ် ဗိုလ်မှူးချုပ်ကျော်ကျော်စိုးသည် ရခိုင်ပြည်နယ်၊ မြောက်ဦးခရိုင်၊ မြေပုံမြို့၏ တာဝန်ခံဖြစ်သည်။ ၂၀၂၃ ခုနှစ်၊ဇူလိုင်နောက်ဆုံးပတ်တွင် သူသည် တပ်မတော်မှ အငြိမ်းစားယူခဲ့သည်။ 

 တိုင်း ဝန်ကြီးဘဝ 
၂၀၂၄ ခုနှစ်၊ဖေဖော်ဝါရီ ၁၀ ရက် တွင် နိုင်ငံတော်စီမံအုပ်ချုပ်ရေးကောင်စီသည်  နေပြည်တော်ကောင်စီဝင် နှင့် တိုင်း/ပြည်နယ် လမ်းပန်းဆက်သွယ်ရေးဝန်ကြီးနေရာများရှိ ရဲမှူးချုပ်/ရဲမှူးကြီးများကို ရာထူးမှ ဖယ်ရှားပြီး ၎င်းတို့နေရာတွင် အစားထိုးခန့်အပ်မှုများကို ပြုလုပ်ခဲ့သည်။  ထိုတွင် ဦးကျော်ကျော်စိုးသည် ရန်ကုန်တိုင်းဒေသကြီးအစိုးရအဖွဲ့ တွင် လမ်းပန်းဆက်သွယ်ရေးဝန်ကြီး ဖြစ်လာခဲ့သည်။ 

 စာပေဘဝဖြတ်သန်းမှု 
သူသည် စာပေရေးသားခြင်းကို ဝါသနာပါသူဖြစ်သည်။၁၉၉၀ပြည့်နှစ်၊တြိဂံဒေသတိုင်းစစ်ဌာနချုပ် မဂ္ဂဇင်းတွင် ဗိုလ်ကျော်(ငဖဲ)ကလောင်အမည်ဖြင့် စတင်ရေးသားခြင်းဖြင့် စာပေဘဝကို စတင်ခဲ့သည်။သူသည် မောင်ရိုး(ငဖဲ)၊စာရေးဆရာ ငဖဲ ကလောင်အမည်များကို အသုံးပြုရေးသားခဲ့သည်။ တပ်မတော်က ထုတ်ဝေသည့် စာပေနှင့်မဂ္ဂဇင်းများတွင်သာ အများဆုံး ရေးသားလေ့ရှိသူလည်း ဖြစ်သည်။၂၀၂၄ ခုနှစ်၊အမျိုးသားစာပေဆု ချီးမြှင့်မှုတွင်  စာပဒေသာဆု ဖြင့် ၎င်းရေးသားသည့် လွမ်းရတမ်းတပါ့ ငဖဲမြေ ကျွန်တော်တို့ရွာ ကျွန်တော်တို့ဓလေ့-၂ စာအုပ် ဖြင့် အမျိုးသားစာပေဆု ရရှိခဲ့သည်။ 

 ကိုးကား  

Category:သက်ရှိထင်ရှားပုဂ္ဂိုလ်များ
Category:မြန်မာ စစ်ဖက်ဆိုင်ရာ လူပုဂ္ဂိုလ်များ
ကဏ္ဍ:တပ်မတော်သား လွှတ်တော်ကိုယ်စားလှယ်များ
Category:မြန်မာ စာရေးဆရာများ
Category:မြန်မာ အမျိုးသား စာရေးဆရာများ
ကဏ္ဍ:အမျိုးသားစာပေဆုရှင်များ